Innfører firedagersuke etter suksess-test

Jobb mindre, få mer. Det er resultatet etter at et selskap testet firedagersuken i to måneder. Like mye ble gjort, med mindre stress og økt engasjement.

Selskapet som nå innfører firedagersuke holder til en rekke steder på New Zealand, blant annet her i Auckland, som er landets største by. Shutterstock

2. okt. 2018 21:07 Sist oppdatert 3. oktober 2018

Selskapet Perpetual Guardian i New Zealand er så fornøyd med forsøket de gjorde i mars og april i år at de tilbyr firedagersuken til alle sine ansatte.

De kan vise til at de ansatte var mer fokusert og produktive, og de klarte bedre å balansere jobb og privatliv med denne løsningen, skriver The Guardian.

Tilbudet til de 250 ansatte er frivillig og går ut på å jobbe åtte timer, fire dager i uken, mot fem dager nå. De som ikke ønsker å gå ned til fire dager, kan bruke timene fleksibelt på morgen og ettermiddag for å få hverdagen til å gå opp.

Og alt til samme lønn.

Undersøkelsene viste at stressnivået til de ansatte sank under forsøket med å gå fra fem til fire arbeidsdager.

I november, før forsøket ble gjennomført, sa litt over halvparten av staben (54 prosent) at de greide å balansere forpliktelser hjemme og på jobb. Etter forsøket med firedagersuke hoppet andelen opp til 78 prosent.

Opptatt av kortere arbeidstid? Når en filosof og en antropolog gransker arbeidslivet, finner de ut at det holder å jobbe 15 timer i uken.

Bedriften utfører eiendomsplanlegging og juridiske tjenester. Grunnleggeren, Andrew Barnes, sier han kontaktet jurister slik at det nye systemet skulle være i samsvar med gjeldende lov og forskrifter.

Han prøvde ut firedagersuken etter å ha observert hvor mye press noen av hans ansatte opplevde for å klare å administrere sitt privatliv og yrkesliv.

En ekstra dag til å styre «hjemmelivet» skulle vise seg å bli en ubetinget suksess, skriver The Guardian.

Solberg advarer: 43 timers arbeidsuke hvis vi ikke blir flere i jobb

– For oss handler dette om at vårt firma får bedre produktivitet og større arbeidsplasseffektivitet ... det er ingen ulempe for oss, sier han.

Men Barnes legger til at den rette innstillingen hos de ansatte er et krav hvis det nye systemet skal fungere.

Mange lurt av stillingsbetegnelsen: Fri og uavhengig stilling gjør at du blir utnyttet og mister overtid

– Alle må være dedikert og ta dette alvorlig for å skape en levedyktig modell for firmaets forretningsdrift, understreker han.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding